ฟอลคอนประกันรุกขายพนักงานองค์กร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ฟอลคอนประกันภัย เล็งบุกตลาดคุ้มครองร่างกาย ขยายกลุ่มลูกค้าองค์กร คาดปีหน้าทำเบี้ย 830 ล้านบาท
นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า บริษัทตั้งเป้าทำเบี้ยปีหน้าให้ได้ 830 ล้านบาท และมีกำไรประมาณ 25 ล้านบาท โดยมุ่งเน้นขายแบบประกันใหม่ที่ให้ความคุ้มครองเกี่ยวกับการบาดเจ็บของร่างกายคน หรือแอกซิเดนเทอร์ แอนด์ เฮลท์ เช่น ประกันโรคร้ายแรง ประกันทันตกรรม และจะขยายตลาดไปยังกลุ่มลูกค้าองค์กรเพิ่มขึ้นด้วย โดยแบบประกันเฉพาะเจาะจงให้ตรงกับความต้องการขององค์กรนั้นๆ 
“เช่น แบบประกันภัยรถยนต์ที่มีความพิเศษนอกเหนือกว่าแบบปกติที่ขายตามท้องตลาด จากเดิมที่จะเน้นทำตลาดเฉพาะลูกค้ารายย่อย ซึ่งคาดว่าจะทำให้บริษัทมีสัดส่วนรายได้ในปีหน้าจากเบี้ยรถยนต์ 30% เบี้ยกลุ่มอสังหาริมทรัพย์และวิศวกรรม 30% เบี้ยแอกซิเดนเทอร์ แอนด์ เฮลท์ 30% และเบี้ยประกันภัยขนส่งทางทะเลอีก 10%” นายโอฬาร กล่าว
นายโอฬาร กล่าวว่า อย่างไรก็ตามผลกำไรในปีหน้าจะได้มากหรือน้อยยังขึ้นอยู่กับ 2 ปัจจัยหลักด้วย เนื่องจากบริษัทต้องใช้งบประมาณ 10 ล้านบาท ในการลงทุนด้านระบบไอทีเพิ่มอีก เพื่อรองรับการใช้เกณฑ์ดำรงเงินกองทุนตามความเสี่ยง (RBC) และระบบงานภายในบริษัท นอกจากนี้ยังมีเรื่องของผลตอบแทนจากการลงทุนที่คาดว่าคงไม่ได้เท่ากับปีนี้ เนื่องจากในปีนี้ตลาดหุ้นเติบโตมาก
“ปีนี้เราคาดว่าคงได้เบี้ยประมาณ 630 ล้านบาท จากเป้าที่ตั้งไว้ 650 ล้านบาท เพราะลูกค้าส่วนหนึ่งได้รับผลกระทบจากน้ำท่วม ทำให้ไม่ได้ซื้อประกันภัยในปีต่อไป แต่กำไรในปีนี้คงได้ประมาณ 30 ล้านบาท มากกว่าปีหน้าแน่ เพราะปีนี้เรามีรายการพิเศษที่ขายหุ้นออกไปมากและมีกำไรมากถึง 20 ล้านบาท ส่วนอีก 10 ล้านบาท ก็มาจากเงินปันผลและกำไรจากการรับประกันซึ่งเชื่อว่าปีหน้าตลาดหุ้นคงไม่น่าดีเท่าปีนี้แน่ โดยปัจจุบันมีเงินลงทุนอยู่ประมาณ 300 ล้านบาท” นายโอฬาร กล่าว 
ทั้งนี้ เพื่อเป็นการกระตุ้นยอดขายปลายปี บริษัทยังได้ร่วมมือกับบริษัท แอดวานซ์ อินโฟ เซอร์วิส หรือเอไอเอส เพื่อขยายช่องทางขายใหม่ผ่านกลุ่มผู้ใช้โทรศัพท์มือถือระบบเติมเงินโดยเฉพาะ โดยลูกค้าที่ซื้อซิมโทรศัพท์ระบบเติมเงินใหม่เริ่มต้นที่ 75 บาท จะได้รับความคุ้มครองด้วยทุนประกันอุบัติเหตุส่วนบุคคลฟรีถึง 1 แสนบาท นานเป็นเวลา 3 เดือน และยังได้รับโปรโมชั่นค่าโทรคืนให้อีก 15 บาท พร้อมจำนวนวันที่นานขึ้นถึง 90 วันจากปกติ 15 วัน นับจากเงินค่าโทรศัพท์หมด ซึ่งจะเป็นช่องทางให้บริษัทและลูกค้าสามารถติดต่อซื้อขายประกันได้มากขึ้น โดยตั้งเป้าขายให้ได้ 1.1 แสนบัตรภายใน 23 เดือน และตั้งเป้าลูกค้าต่ออายุประกันให้ได้ในสัดส่วน 35% ซึ่งช่องทางนี้จะทำให้บริษัทลดต้นทุนได้จากช่องทางปกติมากกว่า 50% เนื่องจากใช้ระบบออนไลน์ในการติดต่อสื่อสารกันเป็นหลัก